জানা গেছে, ঋণপ্রাপ্তির ক্ষেত্রে বিশ্বে ১৮৯টি দেশের মধ্যে বাংলাদেশের অবস্থান ১৩৩তম; আর ব্যবসার খরচ বিবেচনায় বাংলাদেশের অবস্থান চলতি বছর ১৮৯টি দেশের মধ্যে ১৭৪তম। বাড়তি খরচের কারণে দেশি উৎপাদকরা মার খাচ্ছেন বিদেশ থেকে আমদানি হওয়া পণ্যমূল্যের কাছে। রপ্তানিকারকরা প্রতিযোগিতায় কোণঠাসা হচ্ছেন অন্য দেশের পণ্যের কাছে। ব্যবসা-বাণিজ্যে খরচ অনেক বেশি হওয়ায় বিদেশি ব্যবসায়ীদেরও এ দেশে বিনিয়োগে আগ্রহ কমছে। এ অবস্থায় ব্যবসায় খরচ কমাতে তৎপর হয়েছে সরকার। প্রধানমন্ত্রীর কার্যালয়ের মুখ্য সচিব আবুল কালাম আজাদ বলেন, ব্যাংকঋণের সুদের হার কমানো এবং বিভিন্ন সার্ভিসের বিপরীতে ব্যাংকগুলোর নেওয়া চার্জ বা ফি কমানোর মাধ্যমে ব্যবসার খরচ কমানোর সুযোগ রয়েছে। তিনি বলেন, পাশাপাশি ব্যাংক ও বীমা অফিসগুলোর উচিত তাদের দক্ষতা বৃদ্ধি করা।